**Tengler Johanna**

Január beszámoló

Kutatásom negyedik hónapjában személyes adatgyűjtésbe és terepmunkába kezdtem, a villányi járás központjából kiindulva. Ennek során a terepmunka alatti dokumentáció mellett saját viseleti gyűjteményem bizonyos darabjait is dokumentáltam.

 Először a saját viseleti gyűjteményem dokumentálását véglegesítettem: a korábban készült képeket átválogattam, az azóta gyűjtött darabokt hasonló módon, képek formájában dokumentáltam. A viseleti darabokról listát vezetek, az ezeket rögzítő képeket a következő rendszer szerint jellemeztem és vettem leltárba:

* 1. származási helye (+kitől került a gyűjteményembe)
	2. neve (sváb és amennyiben van, magyar)
	3. viselése (ki, mikor, hogyan, milyen alkalomra)
	4. jellemzése

Saját gyűjteményem dokumentálása habár időigényesebb, jobb eredményekkel jár. Ezeket alaposabban tudom megörökíteni, mint a tájházakban vagy adatközlők egyéni gyűjteményében, hiszen ott több negatív körülmény befolyásolhatja a rögzítést, pl. világítás, fotózásra szolgáló idő, vagy esetleg a gyűjteményt kezelők hozzáállása, türelmetlensége, melyek miatt rosszabb minőségű, homályos képek készülhetnek; sajnos előfordul, hogy ezeket később nincs lehetőségem pótolni. Ennek ellenére törekszem minél nagyobb részletekben és jobb minőségben dokumentálni a viseleteket.

Ezután a környék könnyebben elérhető településeinek vizsgálatát folytattam: Villányban 2 interjúra kerítettem sort, Vokányban pedig a tájházban folyathattam az eredeti viseletek dokumentációját. Ezen települések vizsgálatát ezután is folytatom, ennek tervezett menetét lent fejtem ki.

Összeállítottam a kontaktlistát, kapcsolódási pontokat kerestem a vizsgált településekre: ennek során több régi ismerőst kerestem fel, ezáltal folyamatban van Márok, Újpetre és Bezedek vizsgálatának szervezése, valamint több új kapcsolatra tettem szert, aminek köszönhetően Villánykövesdet és Palkonyát vizsgálom majd. Ezek egyeztetése egyelőre néhol akadályokba ütközik, mint a tájházak látogathatósága, az önkormányzati tagok elérhetősége, vagy az interjúalanyok szabadideje; ezek ellenére törekszem a kutatás folytonosságára és részletességére. Mindezek alapján alább részletezem januári kutatási tevékenységem.

1. Interjúk
	1. jan. 13. Villány, Tengler Jánosné (1946) – az eredeti helyi viseletről, eredetéről, a település etnikai összetételéről és gyökereiről, melyek a viselet alakulását befolyásolhatták
	2. jan. 26. Villány, Tengler Brigitta (1970) – az eredeti helyi viseletről, újra viselésüknek hagyományáról, mostani és akkori elkészítésének részleteiről (februárban további településekről fogom kérdezni)
2. Tájházak:
	1. jan. 5. Vokány – ünnepi sváb réklik dokumentálása (ezt februárban a viselet többi részével folytatom)
3. (Telefonos) egyeztetések a kutatás lehetőségeiről:
	1. Villánykövesd: Róth Ervin polgármester, Somogyi Edit településmenedzser, Fritz Józsefné önkormányzati képviselő (archív képek, +interjút februárra egyeztettünk)
	2. Kisjakabfalva: Somogyi Edit (archív képek)
	3. Villány: Troszt Erzsébet (helyi gyűjteményt februárra egyeztettünk)
	4. Vokány: Bálint Zsoltné Izabella (tájház és interjúk folytatása februárban)
	5. Újpetre: Régert Brigitta (pontos időpontot még nem egyeztettünk)